Audio-vizuelna sećanja na FEST 1976

Ne sećam se FEST-ova održanih u Beogradu sedamdesetih godina jer još uvek nisam, ili sam tek bio rođen. Ne sećam se Džeka Nikolsona u ludačkoj košulji, ni sicilijanskog siročeta De Nira, mladog italo-američkog imigranta. Ne sećam se Kjubrikovih mlečnih delikvenata, Džonatana E. na koturaljkama, kao ni perverzne pariske verzije Marlon Branda. Ne sećam se beogradskih premijera, ali zahvaljujući činjenici da ova remek dela postoje, danas mogu da uživam u njima i iz njih, u nedostatku dobrih filmova, crpim inspiraciju. Iste godine kada je Nina Simone propevala (provocirala i pevala: skr. pro-pev) na ženevskom jezeru (Montreux), u Beogradu se održao jedan od po kvalitetu boljih FEST-ova. Završen je 14. februara 1976. godine. U prepunim biskopskim salama rađao se mit i legenda o glumcima kakvih verovatno više biti neće, i o Beogradu kao nekadašnjem kulturnom centru ovog dela Evrope. Iste 1976. godine izašla je i LP gramofonska ploča Melodije Festa: Fest ’76, na kojoj su odabrane najbolje muzičke podloge iz filmova prikazanih 1976. i prethodnih godina. Upečatljivo preovladavaju italijanski kompozitori. MELODIJE FESTA: FEST 1976 LP: Ajkula (Jaws), Pakleni toranj (Towering inferno), Jupi Du (Yuppi Du), Koturaljke (Rollerball), Kum II (Godfather II), Žaoka (The Sting), Frankenštajn Junior (Young Frakenstein), Poslednji tango u Parizu (Ultimo tango a Parigi), Paklena Pomorandža (A Clockwork Orange), Pad bogova (La caduta degli dei), Igra vatrom (Malizia), Devojka koju sam voleo (The way we were). Soundtrack iz filma “Jupi Du” (Yuppi Du, Adriano Celentano). Legendarni Ćelentano je 2012. u Veroni održao spektakularan koncert, iako je imao pune 74 godine. Zanimljivost: Na ploči nema soundtrack-a iz francuskog filma Životinja koji je izazvao kontroverze prikazom seksa između plavuše i divljeg vepra, kao ni Leta iznad kukavičijeg gnezda, najboljeg filma za 1976. O kakvoj filmskoj 1976. godini u Beogradu se radilo, pokušaću da vam dočaram navođenjem nekih od naslova: Janis Joplin iz 1974 u kojem Džoplinka izvodi jedanaest svojih pesama. Film Tommy ozvučen muzikom grupe The Who, zatim Nashville, Spilbergova Ajkula, Pakleni toranj, Rollerball, Let iznad kukavičijeg gnezda, Pasje popodne, Bergmanovi Prizori iz bračnog života itd. Iako su nakon završenog FEST-a u novinama preovladavale negativne kritike, posebno na račun organizacije, iz današnje perspektive stiče se utisak da te davne 1976. nisu bili svesni veličine festivala koji je posetilo 205.000 gledalaca, i na koje grane će spasti za nekih 30-tak godina. Recimo samo da je na glavnom programu pod nazivom “Najbolji filmovi sveta” prikazan četrdeset jedan film. I tako, od međunarodnog filmskog festivala i 30 bioskopskih sala, do doma kulture u centru našeg sela. “Let iznad kukavičijeg gnezda”, Džek Nikolson (One Flew Over The Cuckoo’s Nest). Predstavu istog naziva još uvek možete pogledati u BDP, i verujte na reč, vredi. Za kraj sam ostavio citat Džeka Nikolsona koji za sve socijalne probleme ima jednostavno rešenje: I mean, you guys do nothin’ but complain about how you can’t stand it in this place here and then you haven’t got the guts just to walk out!